《早秋》
清代·宗元鼎

我行初出郭，新月似蛾眉。几望望舒圆，今复蟾兔亏。

匪独此朝望，百岁亦如斯。怀情不能寐，徘徊向中墀。

侧闻草虫鸣，仰望繁星垂。人言秋漏长，已觉衡汉移。

千念未夜息，万感与朝期。长卿恒有疾，子云终何为？

引领还踯躅，泪湿衣裳缁。

作者简介：（1620—?）江苏江都人，字定九，号梅岑、香斋，别号东原居士、小香居士。酷嗜梅花。隐居不仕，力耕而食，名其堂为“新柳堂”。诗宗温李。康熙十八年贡太学，部考第一。铨注州同知，未仕。有《新柳堂诗集》、《芙蓉集》、《芙蓉词》。